Source: http://europa.eu/rapid/press-release_ECA-13-45_mt.htm
Timestamp: 2017-08-19 01:59:36+00:00
Document Index: 2070355

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

European Commission - PRESS RELEASES - Press release - Preżentazzjoni tar-Rapport Annwali 2012 lill-Kunsill tal-Unjoni Ewropea (Affarijiet Ekonomiċi u Finanzjarji)
Il-Lussemburgu, l-10 ta' Diċembru 2013
Diskors minn Vítor Caldeira
President tal-Qorti Ewropea tal-Awdituri
Preżentazzjoni tar-Rapport Annwali 2012 lill-Kunsill tal-Unjoni Ewropea (Affarijiet Ekonomiċi u Finanzjarji)
Brussell, l-10 ta’ Diċembru 2013
Kummissarju Šemeta
Huwa unur kbir għalija li nippreżenta r-rapport annwali tal-Qorti dwar l-implimentazzjoni tal-baġit 2012 tal-UE lill-Kunsill tal-Unjoni Ewropea.
Ir-rapport annwali tal-Qorti jgħin biex jipprovdi lill-istituzzjonijiet tal-UE u liċ-ċittadini tal-UE b'ħarsa ġenerali lejn dak li huwa magħruf dwar l-istat tal-ġestjoni finanzjarja tal-UE.
Fil-fehma tal-Qorti, l-istampa għall-2012 hija konsistenti ma' dik ta' snin preċedenti. Fil-qosor, ir-rapport annwali tal-Qorti dwar l-2012 jgħid:
Aħna nafu fuq xiex jintnefqu l-flus tal-UE - il-kontijiet tal-UE mħejjija mill-Kummissjoni huma affidabbli, kif ilhom sa mill-2007.
Aħna nafu wkoll li mhux il-fondi kollha jintużaw sew – il-Qorti tikkonkludi li l-pagamenti mill-baġit tal-UE huma materjalment milquta minn żball.
Iżda ma hemmx biżżejjed għarfien dwar il-valur kumplessiv li l-baġit tal-UE jwassal liċ-ċittadini. Is-sistemi ta' ġestjoni u ta' rappurtar għall-baġit tal-UE għadhom mhumiex kapaċi jipprovdu informazzjoni suffiċjenti, rilevanti u affidabbli dwar ir-riżultati miksuba mill-infiq tal-UE.
Fir-rigward tal-legalità u r-regolarità tal-pagamenti, il-Qorti tistima li r-rata tal-iżball l-aktar probabbli għal pagamenti kontabilizzati bħala spejjeż li fuqhom huma bbażati l-kontijiet tal-UE hija ta’ 4,8 %.
Ir-rapport annwali 2012 jinkludi fehim approfondit konsiderevoli dwar in-natura ta' dawn l-iżbalji, fejn iseħħu, u għalfejn jippersistu. Nixtieq niġbed l-attenzjoni tagħkom għal tliet punti ewlenin fir-rapport.
L-ewwel nett, huwa importanti li jiġi ċċarat x'jirrappreżentaw l-“iżbalji” li tirreferi għalihom il-Qorti. Dawn huma każijiet fejn il-fondi tal-UE ma ntużawx skont il-leġiżlazzjoni rilevanti u għaldaqstant mhux skont ix-xewqat tal-Parlament u ta' dan il-Kunsill, bħala l-leġiżlatur u l-awtorità baġitarja. Fi kliem ieħor, huma każijiet fejn il-fondi tal-UE ma kellhomx jitħallsu.
Fil-fatt, aktar minn żewġ terzi tar-rata tal-iżball stmata huma relatati mal-ineliġibbiltà tal-klejms għall-ispejjeż ippreżentati għal pagament u ma' nuqqasijiet serji ta’ konformità mar-regoli tal-akkwist.
It-tieni nett, nixtieq nenfasizza li l-iżbalji mhumiex limitati għal xi qasam speċifiku tal-baġit. Il-gruppi kollha tal-politika li jkopru nfiq operazzjonali huma materjalment milquta minn żball. In-nefqa amministrattiva hija l-uniku qasam fejn ma nstab ebda livell materjali ta' żball.
L-istima kumplessiva tal-Qorti tar-rata tal-iżball l-aktar probabbli għall-oqsma kollha tal-infiq operazzjonali wriet żidiet meta mqabbla mal-2011, li wasslu għal żieda kumplessiva ta' minn 3,9 % fl-2011 għal 4,8 % fl-2012.
It-tielet nett, bħal fi snin preċedenti, ir-rata ta' żball stmata mill-Qorti hija ogħla għal dawk l-oqsma ġestiti b'mod konġunt mill-Kummissjoni u mill-Istati Membri. Id-differenza fir-rapport annwali tagħna din is-sena hija li t-titjib fil-metodoloġija tal-Qorti jippermetti li jsir tqabbil ġust bejn l-arranġamenti differenti ta' ġestjoni.
Il-Qorti tikkalkula li r-rata ta' żball stmata fil-każ ta' nfiq b'ġestjoni kondiviża kienet 5,3 % mqabbla ma' 4,3 % fil-forom l-oħra kollha ta' nfiq operazzjonali.
Madankollu l-oqsma li huma l-aktar suxxettibbli għal żbalji huma ġestiti b'mod konġunt. L-iżvilupp rurali jibqa' l-qasam ta' nfiq l-aktar suxxettibbli għal żbalji b'rata ta' żball stmata ta' 7,9 %, segwit mill-politika reġjonali b'rata ta' żball stmata ta' 6,8 %.
Iżda s-sejbiet tal-Qorti ma jissuġġerux li l-iżbalji fl-oqsma taħt ġestjoni kondiviża huma limitati għal Stati Membri speċifiċi. Fil-fatt, il-valutazzjonijiet mill-Qorti tas-sistemi ta' sorveljanza u kontroll li eżaminat fl-2012 u fi snin preċedenti wrew li kien hemm dgħufijiet f'firxa wiesgħa ta' awtoritajiet nazzjonali u reġjonali.
L-awtoritajiet nazzjonali u reġjonali responsabbli għall-ġestjoni tal-fondi tal-UE jistgħu jagħmlu aktar biex jevitaw l-iżbalji. L-ittestjar tat-tranżazzjonijiet mill-Qorti juri wkoll li aktar minn nofs l-iżbalji li l-Qorti sabet setgħu ġew ikkoreġuti minn dawk l-awtoritajiet qabel ma ntbagħtu l-klejms għar-rimborż lill-Kummissjoni.
Il-Kummissjoni tista' u fil-fatt tieħu azzjoni biex tipproteġi l-baġit tal-UE billi tapplika korrezzjonijiet finanzjarji. Iżda s-sistema biex dan isir hija kumplessa u l-impatt tal-korrezzjonijiet finanzjarji fuq l-Istati Membri u l-benefiċjarji tiddependi fuq ir-regolamenti applikabbli.
Pereżempju, fl-agrikoltura l-biċċa l-kbira tal-korrezzjonijiet finanzjarji ma jwasslux lill-Istati Membri biex jirkupraw pagamenti mill-benefiċjarji, filwaqt li għall-koeżjoni l-biċċa l-kbira tal-korrezzjonijiet huma korrezzjonijiet b'rata fissa li ma jwasslux għal korrezzjoni dettaljata fil-livell tal-proġett.
President, ministri,
Il-problema prinċipali hija li l-oqfsa legali attwali li jirregolaw il-programmi ta' nfiq tal-UE ma jagħmlux biżżejjed biex jinkoraġġixxu nfiq aħjar. Se tkun sfida biex dan jinbidel matul il-perjodu l-ġdid tal-qafas finanzjarju.
Iżda hemm opportunità u ħtieġa li dejjem qed tikber biex dan isir. Bil-pressjoni dejjem tiżdied fuq il-finanzi pubbliċi fil-livell tal-UE u f'dak nazzjonali, il-Qorti tirrakkomanda fokus akbar fil-livell tal-UE u f'dak nazzjonali fuq il-prestazzjoni tal-programmi ta' nfiq tal-UE.
Dan ifisser li jiġu stabbiliti objettivi ċari, indikaturi rilevanti, u riżultati mistennija għall-programmi kollha ta' nfiq fil-livelli xierqa kollha. Kif tistgħu taraw fil-Kapitolu 10 tar-rapport tagħna, il-Qorti ssib li dan għadu ma jsirx b'mod konsistenti biżżejjed biex jipprovdi bażi suffiċjenti għall-ġestjoni u r-rappurtar tal-prestazzjoni tagħhom.
Jekk il-flus tal-UE għandhom jintnefqu aħjar fil-futur, se jkun importanti wkoll li jiġu ssimplifikati l-arranġamenti ta' ġestjoni u kontroll fil-livell nazzjonali u li jiġi żgurat li dawk l-arranġamenti jiffunzjonaw b'mod effettiv mill-bidu nett tal-perjodu ta' programmazzjoni l-ġdid.
F'kelma waħda, jeħtieġ li l-Unjoni toħloq kultura ta' prestazzjoni jekk il-ġenerazzjoni li jmiss ta' programmi ta' nfiq għandha twassal – u tkun tidher li twassal - valur miżjud lill-Ewropa u liċ-ċittadini tagħha.
Il-Qorti tistenna b'interess li twettaq il-parti tagħha flimkien ma' dan il-Kunsill, mal-parlament, u mal-Kummissjoni biex tinkiseb dik il-mira għall-benefiċċju taċ-ċittadini tal-UE.